قمر جديد بالانجليزى(New Moon)هيا الرواية التانية فى ملحمة الشفق للكاتبة الامريكانية ستيفانى ماير. ماير قالت ان القصه عباره عن فقدان الحب الحقيقى. عنوان الكتاب قمر جديد بيشير لاكتر دور ضلمه من ادوار القمر وده بيدل على قمر جديد هيا اضلم فتره فى حياة بطلة القصة بيلا سوان. الكتاب اصلن اتنشر فى 2006 بعد النجاح الكبير اللى حققه الجزء الاول توايلايت. القصه اتعملت فيلم ونزل فى 20 نوفمبر2009 وحقق نجاح كبير جدا وعمل ارباح فوق 700مليون دولار. فى عيد ميلاد بيلا التمنتاشر ادوارد كولين وعايلته عملولها بارتى(حفلة عيد ميلاد) وهيا بتفك الهدايا اللى جابوهلها اتجرحت فى صباعها. چاسبر اخو ادوارد اول ما شاف وشم ريحة الدم مقدرش يمسك نفسه وحاول يهجم عليها لكن ادوارد اتدخل بسرعه وانقذها. عشان يحميها فكر ادوارد انه لازم يسيب فوركس للابد هوا وعايلته. انهى علاقته ببيلا واوهمها انه مبقاش يحبها زى الاول وانها مش جديره بيه وسابها ومشى. ده حطم بيلا وكسر قلبها وحزنت حزن شديد جدا واكتئبت. فى الشهور اللى بعد كده عرفت بيلا ان النشاطات واللعب الخطيره زى ركوب الموتوسيكلات بتخليها تسمع صوت ادوارد فى ودانها عشان تقدر تنسى لقت بيلا الراحه فى صديقها الحميم جاكوب بلاك وكانت بتقعد معاه فى الجراج كل يوم عشان تخرج من اللى هيا فيه.